
    NEZAUSTAVLJIVA MISAO

  
    1.

     

    trebalo bi srušiti zidove

zidove koji šute

zidove koji drže uglove palača

zidove koji se nastavljaju na temeljne zidove

zidove koji imaju uši

pune zidove

šuplje zidove

zidove laboratorija

zidove oko groblja

zidove između cvijeta i ploda

    trebalo bi srušiti zidove

zemljane zidove

zidove od ćerpiča

armiranobetonske zidove

staklene zidove

zidove natopljene vodom

zidove s toplinskom izolacijom

važne zidove

lažne zidove

ruševne zidove

zidove maske

zidove umjetnička djela

zidove koji čuvaju poražene snove

    trebalo bi srušiti zidove

ožbukane zidove

zidove kanala

zidove od benkovačkoga kamena

gipsane zidove

bočne zidove kokpita

zidove koji su duša prostora

zidove između neba i zemlje

pregradne zidove

zidove između biljaka životinja voda

glatke zidove

hrapave zidove

zidove spora

zidove mora

zidove tehničke škole

zidove koji presijecaju doline

    trebalo bi srušiti zidove

vlažne zidove

suhozide

zidove koji dišu

zidove koji su nestali

zidove glasa

nevidljive zidove

zidove koji pišu romane

zidove s puškarnicama

zidove koji boga traže

zidove svjetlosti

zidove koji su nekad bili zeleni

zidove koji su se nazirali iznad uništenih gradova

žive zidove

zidove duše

zidove na kojima visi picasso

zidove koji se šire po cijelom otoku

    trebalo bi srušiti zidove

debele zidove

tanke zidove

zidove kupaonica obložene pločicama

zidove nosače lanaca

zidove šatora

bijele zidove

zidove koji se moraju sušiti

zidove iz dva dijela

izolirane zidove

hladne zidove

obrambene zidove

zidove koji nisu zidovi

    trebalo bi ih srušiti

ili će oni srušiti nas

  
    2.

     

    trebalo bi srušiti zidove

dok su još mladi

dok još uče hodati

    pretvoriti ih u listove

bez povijesti

bez sjećanja i mirisa

    ticala jutra

urasla u san

imaju mliječne zube

    koga dodirnu

širi se kao kupina

rođena da bude tigar

    da se sva unese u skok

i ostane u njemu

  
    3.

     

    trebalo bi srušiti zidove

zastore neba

zastore duše

    nezaustavljivu misao

nosi kiša

    koja pada kao trava

koja niče kao hrast

    u sumrak

  
    4.

     

    trebalo bi srušiti zidove

istaliti vremensku britvu

između secesije i depresije

između mora i umora

    krater je stvorio pjenu

pjena je pojela krater

    zašto se okrećeš

kad ne možeš izroniti

dijamantno srce

bedem nije badem

tučak jezgra niti prasak

    krater je stvorio pjenu

pjena je pojela krater

    zašto juriš prema otoku

kad ti je samo ploviti

školjka na palubi broda

sanja pijesak val i šum

    krater je stvorio pjenu

pjena je pojela krater

    putujući i tonući

govoreći i dišući

danju i noću

    krater tiha trava pa pjena

izranjaju iz tvojih očiju

  
    5.

     

    trebalo bi srušiti zidove

u kuhinji u dnevnom boravku

iza mojih leđa se prolazi

    ne mogu više ovako

stoljećima se mičem

sudaram s namještajem

svađam s plišanim životinjama

    oko mene kruže nijemi oblaci

pada kiša

kukci se grle

    upalio sam svijeću

ona se rascvala u požar

    zeleno više nije zeleno

svijet se žari dimi

u dijamantu mog pogleda

    u pepelu vida

  
    6.

     

    trebalo bi srušiti zidove

koji me presreću na cesti

obrisati pjenu s lica

    u kamionu je šljunak

u saću pjesma

u pjesmi oaza

    lice s ulice

pod miškom

nosi niski krik

mrko ga motri beton

    grana oraha

kao tihi gost

misao tjera uvis

nježno je motri pčela

    piskutavi pijesak

na resici dine

hoda na prstima

ludi je šetač na vidiku

    tko potrči

neka potrči zeleno

  
    7.

     

    trebalo bi srušiti zidove

koji se penju na potiljak

koji nose plimu na leđima

    ptica plete psalam podneva

palma pije pamuk pamćenja

piroman piše pakleno pismo

    granica nije trn

granica je ruža

koralj na obali jutarnjeg mora

    crveno je pjesma u plavom

uzmi ga u naručje i zanjiši

zapali slijepo zrcalo

    od obale do obale

od obrve do obrve

  
    8.

     

    trebalo bi srušiti zidove

kažu zidovi koje nitko ne vidi

koji se bijele sa snijegom

koji plamte u baklji

koji opojno mirišu

na zgarištima noći

kao zrak u zrcalu

koje se zaboravlja

  
    9.

     

    trebalo bi srušiti zidove

između zidova

pjevati u zaljevima

    teče prkosna opeka

zatvara se tvoje ime

raste moja sjena

    blizu je uvijek daleko

ako tri noći ne spavaš

a četvrtu zaplačeš

    ne zidaj vir

ne oholi se

    suza se uvrće u sebe

pere tvoju sjenu

tvoju sjenu moje ime

  
    10.

     

    – trebalo bi srušiti zidove

– zašto

– a zašto ne

  
    BORA PONORA

  
    1.

     

    trebalo bi srušiti zidove

koji su rođeni 1990.

koji trunu po podrumima

koji prosjacima nisu otvarali vrata

koji su diplomirali na zagrebačkom sveučilištu

    trebalo bi srušiti zidove

koji ne misle svojom glavom

koji o sebi govore u trećem licu

koji su nas zavili u crno

koji su spremni za terorističke akcije

    trebalo bi srušiti zidove

koji vjeruju u glazbu

koji vjeruju u plave šešire

koji vjeruju da će doživjeti duboku starost

koji su preplašeni i očajni sanjari

    trebalo bi srušiti zidove

koji idu preko polja

koji se bave kazalištem

koji dolaze iz provincije

koji zijevaju u jutarnjim govornim emisijama

    trebalo bi srušiti zidove

koji nisu zidovi

koji ne mogu zamisliti sliku u boji

koje nije boljela glava od rođenja

koji nikad nisu došli do potpisa

    trebalo bi srušiti zidove

koji su lomili koplja

koji bodu oči

koji su građeni po khuenovoj narudžbi

koji se po novom pravopisu pišu malim slovom

    trebalo bi srušiti zidove

koji žive s nama

koji su se naselili u nas

i zazidali nam pogled

  
    2.

     

    trebalo bi srušiti zidove

zbog trupca zbog dupca

trebalo bi zaspati brave

zbog jave zbog dubrave

    lijevo i desno od mene

zelene i krotke poljanice

zidovi su pali na tjeme

ptice su izgubile lice

    trn je sišao s uma

zbog bora zbog javora

lisnata kap krvi

novo je srce prostora

  
    3.

     

    trebalo bi srušiti zidove

upornošću krtice preciznošću strijelca

    lice prekriva smiješak

druga lica zrak i prostor

    glas izlazi iz špilje vremena

rasplamsava se sjajni zvuk

  
    4.

     

    trebalo bi srušiti zidove

reći ne nisam caritas

prva ni psihološka pomoć

jedino što činim iz milosrđa

zove se samoizbezumljivanje

    rascvjetana sam trešnja

rastem kraj makadama

plavooki dječaci užarenih očiju

uzalud mi dohvaćaju grane

    kada se njihove ruke

primaknu laticama

zanjišem se uzmaknem

oni zanijeme

tako to traje godinama

    kada cvjetovi posive

u prezrelim trešnjama

ključa pijesak

i lijepi se za stopala

vječnih putnika

  
    5.

     

    trebalo bi srušiti zidove

brojiti do 1962

prepoznati blisko lice

između koraka i osmijeha

    u listu

u listu kestena koji pada

ovo jutro dobiva smisao

stablo urasta u tvoj pogled

okruglu nepojmljivu ljusku

    lako je hodati do 1962

koraci se pomažu prizorima

djevojčica na koturaljkama

starica na prozoru

cvjetnjak u obliku grma

autobus semafor pijanac

    ali kako brojiti

list kestena koji pada

koji se nečujno otrgne

i nečujno sleti

ako kažeš jedan

rekao si i 1962

    a zapravo

nisi rekao ništa

  
    6.

     

    trebalo bi srušiti zidove

koji mi plaze jezik

dok ulazim u vinograd

    čvorci zaboravljaju zvuk

rođen u špilji

u gluhoći velegrada

dok s trsa na trs

s balkona na balkon

prenose vječni bombon

u kljunu

  
    7.

     

    trebalo bi srušiti zidove

raširenim rukama

samoglasnicima

moždanom opnom

    večernji leptir

demon između nebodera

zalijeće se u staklo

brza navaljuje na beton

pleksiglas

    tijelo mu se savija raste

privlači oblake i munje

putuje na oštrici noža

s pjesmom i vjetrom

    šiba ga bjelina

šiba ga jezik

šiba ga misao

    dotakneš li ga

zabliješte mu oči

kažeš li zdravo leptire

krv skoči u zrak

nađeš li ga na osami

zaroni u vir

    poletiš li

možda i on poleti

  
    8.

     

    trebalo bi srušiti zidove

pobješnjeli konj

zauzima svemir

zvijezdu po zvijezdu

    dajte mu zraka

njegova je njiska oluja

zvuk kojim će mali

zaglušiti velikog medvjeda

    dajte mu prostora

njegova je njuška tučak

vrutak koji nas vraća

u utrobu zemlje

    kada pobješnjeli konj

uđe u nepomičnost

zvijezda briše zavičaj

dišu bridovi svijeta

    u utoru zrcala

zaboravila se

bora ponora

  
    9.

     

    trebalo bi srušiti zidove

prije nego padne noć

dok je crno još crno

dok krajolik kuca

tvojim srcem

    gužva je u gradu

tijelo se s tijelom sudara

milijuni masnih kukaca

gmižu ulicama

    kašlje trg

kašlje tramvaj

kašlje šarena provincija

    bježi iz tog zaklona

u kojemu više nema mjesta

ni za riječi

    bježi u predgrađe na ulicu

skoči u korak

pod bor

u razgovor

    zdravlje i bolest

stanuju u rječnicima

pravi život

kuca izvan korica

  
    10.

     

    trebalo bi srušiti zidove

kad već ne možemo ništa drugo

inače će nas pogoditi katastrofa

  
    BADEM I BEDEM

  
    1.

     

    trebalo bi srušiti zidove

nijeme šutljive zidove

bijele krizanteme

    – gle gle

tko se to šulja

koga to žulja

bujica riječi

    – ja sam zarez

kuna koja kunja

lasica gracilna

zovite me stanko

  
    2.

     

    trebalo bi srušiti zidove

da može zrȁka

da može zrâk

u zipku ući

presvući mrak

    ljubičasto jutro

boji ti pogled

ljubičasto jutro

    malo žute

malo plave

pa pod skute

navrh glave

    pa u bijelo

lice cijelo

trak mu duži

kruži k ruži

    ljubičasto jutro

umjesto stropa

ljubičasto jutro

    s njim putuješ

u njem dišeš

obzor ti stranica

dúga granica

  
    3.

     

    trebalo bi srušiti zidove

mrmljao je miro ispod kamenitih vrata

čitajući brankeca i zvonkeca

inače će riječi izgubiti značenja

    sve je rema – nasmijao se brankec

a mi smo krema – dodao je zvonkec

jezik iz sjene balon od pjene

narasli su između tebe i mene

    nastupilo je doba velikih promjena

pjesnici su cijevima šibali gramatiku

vježbali mucanje i matematiku

logika je smislu rekla čekaj

    a miro tek pristigao u zagreb

nije mogao vjerovati

da je ispod kamenitih vrata

moguće prekrižiti i dunju i badem

    tražeći ključ našao je put

kišnu rečenicu koja kruži

koja sijeva i miluje

munjom i molitvom

    biti počešljan zašto ne

usput i misaon

ta vratit će se riječi šarene

s njima i gospon jacobson

    i dunja i badem

vjeruj mi

znadem

  
    4.

     

    trebalo bi srušiti zidove

koji su nas survali u ponor

pa sad čepe uši

cvile od straha

pred naletima ždralova

    odlomljeni vršak brijega

penje se na ahilejev štit

presjajna oboda

blistav i stostruk

    lebdeći

dodirujemo

krik

i

lavinu

  
    5.

     

    trebalo bi srušiti zidove

čovjek govori

bog se smješka

između grane i granice

ptica

    trebalo bi zašutjeti

da se jezik vrati kući

– u pjesmu

inače više nitko

neće razumjeti

obične riječi

vrt pas jutro

jezgra

    čovjek govori

bog se smješka

između pjesme i pjesnika

ptica

  
    6.

     

    trebalo bi srušiti zidove

prije nego badem

skoči u bedem

    u petak mi reče petrak

bojim se – umrijet ću uskoro

zbog jedne međe

i zida u sebi samom

    on je pjesnik

malo grinta

malo rimuje

    ipak

trebalo bi srušiti zidove

dok ne puste korijenje

kineski zid berlinski zid

snena hrid oštar brid

mrak i vid

strah i stid

    u hladna jesenska jutra

badem hermafrodit

cvjeta prkosi svijetu

poslije će listati

račvati se na slatki i gorki

iskušavati stepu

i deliblatsku peščaru

    u utorak opet petrak

bojim se ugasit ću se

i nikad neću doznati

što je s one druge strane

    ne treba ga shvaćati doslovno

kosa mu sijedi dok šeće uza zid

s obje strane pliva i lebdi

cvjeta i lista

    u srcu badema

stanuje tišina

tko će je prvi izgovoriti

petrak ili zid

pjesnik ili bedem

  
    7.

     

    trebalo bi srušiti zidove

zid i zid

dva mračna pogleda

pahulju i ugljen

    mrav traži sklonište

riječ u šumi

stablo u jeziku

    na glavi mu svjetiljka

gori

gori

    u ruci mu olovka

curi

curi

    mrav crta prozor

pa ga otvara

zrači zazidane misli

    mrav i mrav

dvije drhtave zvijezde

svaka ima svoju pahulju

svaka ima svoj ugljen

  
    8.

     

    trebalo bi srušiti zidove

koji su kazališne pozornice

koje su plave papirnate vrpce

koje su šuma puna zečeva

koja je list

u kojemu se izgubio

pupak

svijeta

  
    9.

     

    trebalo bi srušiti zidove

između dativa i vokativa

između ploda i ljuske

    riječ po riječ

mrvi se dan

crna koštica govori

ti šutiš

    zrije zemlja

zrije zrak

zora zori

zvuči znak

    koštico crna

tebi mrak

meni krtica

tebimeni

    hej

tebimeni

beskraj

zvijezda

jezgre

sjaj

  
    10.

     

    trebalo bi srušiti zidove

ili im reći da nam prestanu smetati

da se odlijepe od tla

i krenu ulicama i drvoredima

livadama i poljima

    život bi nam se u hipu promijenio

zidovi bi se uljudno micali

a naše riječi uzdasi i koraci

skupili bi čitav prostor

u puževu kućicu

    – dobar dan gospodine pužu

(pozdravljali bi zidovi)

jeste li umorni od putovanja

je li istina da se sunce rađa

i umire na vašim rogovima

    – dobar dan zidovi

pozdravlja vas anka

otkad je ona kročila u šumu

i sve zaboravila

vi se krećete i govorite

evo čak i pitanja postavljate

    – predragi pužu kralju skromnosti

(nastavljali bi zidovi)

nedostajemo li ti

kako bez nas razlikuješ

lijevo i desno

naprijed i nazad

gore i dolje

dan i noć

    – nedostajete mi kao i sve drugo

razlika je u slici

a ne u granici

    puž bi tada zašutio

a kućica bi mu

kao vjeverica usred svemira

zaigrala na leđima

  
    VELIKI ŽUTI SUNCOKRET

  
    1.

     

    trebalo bi srušiti zidove

prije nego srastu s tvojim rebrima

prije nego ih pomiluješ po kosi

    krene li ti ruka

kao leptir kroz zrak

kao pastrva kroz vir

    uspori je

zaustavi je

    jer ruka koja uđe u samoću zida

neće zalepršati u snu

neće se ugledati u zrcalu

    na zid će se naviknuti

na život zaboraviti

  
    2.

     

    trebalo bi srušiti zidove

iza kojih tiskaju novine

s velikim žutim suncokretom

s krastavcem na naslovnici

    novinare progone zatvaraju raspinju

a viky drecky iz dana u dan

presreće samce pokraj kioska

trudna i sama traži gaćice

halterima pokušava do zlatnog rudnika

    prije nego neki kreten

baci prsten pred kamerama

naručit ću pivo

i nestati u sjeni platana

    prije nego otkriju da su

sočne usne poput zrele trešnje

za ubojstvo jareta dobile

godinu i pol robije

spokojno ću vrludati

    od gradišta do cerne

od dupca do klake

od stiha do stiha

  
    3.

     

    trebalo bi srušiti zidove

gutače vatre plamena

gutače dima vremena

gutače reklama

    govorim ti o brezi

o zračnom prstenu

koji se uzdiže u nebo

dok ga oči traže po prašini

    ako me čuješ budi kometa

ako ga vidiš ispruži ruke

postani nebeski otok

    budi spokojan

neon je smrtan i mrtav

doći ćemo ti pješice

s rukama punim lišća

i rima

  
    4.

     

    trebalo bi srušiti zidove

ispod mahača zastavama

(obično su niski pa ih odnese

svaki malo jači vjetar)

    pukotina u zraku diše

pukotina na licu vijori

pukotina u oku šuti

    onaj koji poželi zastavu

već je živ zazidan

    kornjača gori oklopom

deva grbom

riba perajama

    pepeo pada ispod zastave

povjesničari ga pakiraju u udžbenike

    umjesto ruku

cigle hvataju mraz

riječi koje su staklo

pukotinu koje nema

  
    5.

     

    trebalo bi srušiti zidove

s krležom na rubu pameti

zalijevati riječi sa stilom

    
      – dopustili ste mi da kažem što mislim

zgradu smo napustili odvojeno

a ne bi me počastili dvobojem
    

    
      – da ostanem u stilu svoga predgovornika

brbljavih koza koje su pobrstile palatin i forum

vi ste se upustili u borbu s krokodilima

gustim mastilom ljudske gluposti
    

    
      – zašto ga nije pustila u sobu

upropastila čitavu obitelj

onesvijestila se pokraj pruge

gostile se povorke
    

    sutra

treniram

izraz

lica

  
    6.

     

    trebalo bi srušiti zidove

dok latice otvaraju jutro

iskočiti iz crvenoga cvijeta

na crvenu tešku livadu

    prijatelj me

mrk ljubak i dalek

gleda dok ga gledam

gori i govori

    
      radost je iselila iz mojega života

pčele mi se zabijaju u oči

pa vraćaju u košnicu
    

    
      ne prilazi mi

svaki mi korak oduzima dah

svaka me misao vrijeđa
    

    
      moj je život klopka

mračno jezero

nikada neću otplatiti taj kredit

ubrati cvijet udahnuti zraka
    

    glas je pao u ljusku jutra

sunce je palo na crvenu livadu

sunce na crvenom cvijetu cvjeta

    pustite me da gorim s njim

da ga srušim

da ga izgovorim

    pčele mu se zabijaju u oči

pčele mu duplje pune medom

čitavu su zemlju užarili

plameni nokti sunca

    prilazim mu

svaki mi korak oduzima dah

svaki me nokat vraća u djetinjstvo

  
    7.

     

    trebalo bi srušiti zidove

kažeš

kada govoriš

    kada šutiš

odmotavaš šal

od točke do točke

    riječi otapaju snijeg

snijeg sanja vunu

i mijenja si ime

    šale šale gospodaru

što si ti meni

od točke do točke

    ja sam zvijezda koja pada

špilja pustinja i plaža

ja sam tebi jako važan

    sutra ću u dupcu

grad pustiti s lanca

  
    8.

     

    trebalo bi srušiti zidove

idem imam posla

bobi nam je izmijenio planove

ukradena rečenica

o odlasku u svijet

ostala je kod kuće

    trebalo bi srušiti zidove

knjige još nisu stigle

sad će mirisati na pršut i rakiju

nestaje mi zraka

zbog poštivanja rokova

    nema pticā

smrzle se

zapao nam snijeg

    trebalo bi srušiti zidove

ne znam zareze

stavljam ih po sluhu

puna mi je kapa

tuđih dojmova o mojim enklitikama

eto nije samo lokativ problematičan

    treba stalno podizati prečku

govoriti dobro je

još malo sve pet

dinarska pleća mogu štošta iznijeti

snijeg na velebit

knjige na velebit

ptice na velebit

  
    9.

     

    trebalo bi srušiti zidove

moja misao

ušivena u tvoju šutnju

klizi protiv mene

    ti se nećkaš odustaješ

ona grli sjene

    ruka si koja okreće

pješčani sat

zrnce sam pijeska

koje stalno propada

u bezdan

    astralni me lahor

čvrsto prikovao

za ovaj škrti greben

koji se ne može misliti

    opkoljava nas luda plima

u njoj se guše

mornar i more

žudnja i strah

    ti se nećkaš krvariš

ja podižem dno

  
    10.

     

    trebalo bi srušiti zidove

kaže knjiga-vuk

    knjiga-vuk je žensko

muško je knjiga-vuk

    knjiga-vuk je crno

bijelo je knjiga-vuk

    sjena je hijena

a stranica starica

    knjiga-vuk je korijen

grana je knjiga-vuk

    knjiga-vuk je papir

pero je knjiga-vuk

    tko pita taj ne čita

tko čita taj grize

    knjiga-vuk je šuma

ravnica je knjiga-vuk

    knjiga-vuk je demon

vila je knjiga-vuk

    ja se bojim ti putuješ

mračni mramor mrmlja

    knjiga-vuk je

knjiga-vuk

  
    MRAK NEMA ZIDA

(grafiti i Ivini kodovi)

  
    PRST

     

    petra m. umjesto na sanjkama završila u bolnici

pričepila si prst vratima od auta

isti je prst strgala lani

mrak nema zida

  
    ZAMIJENI PA VLADAJ

     

    trebalo bi srušiti zidove

kaže ive

bliski smo rođaci

a ne poznajemo se

sramota

    kodovi prijete množe se

amon ra umire u tuđoj misli

a kopija njegova krvotoka

pretvara zemlju u oblak

    zamijeni pa vladaj

23 → 32 oči

0 – 9 = 9 paralelni svjetovi

zemlja i podzemlje

    lažni sumerski svećenik

šilji trsku pa gipkom kretnjom

na površini mora

na glinenoj pločici

razdvaja nebo od zemlje

    gasi se mjesec

umiru zvijezde

hlape rižina jezera

niče nova kultura

sport – muzika – film

    S → A (vrh piramide)

50% ivan gundulić

50% coca-cola

1886. opljačkano zlato sijuksa

1887. prebacivanje na kôd party

    UN san francisco

ugovori-falsifikati

dodjela oscara: štrajk scenarista

pobjednik je —

krivotvoritelj

(auframerika)

  
    ZIDNI KALENDAR

     

    radmila nije gimnastika za tebe

dojdi da ti nekaj šapnem na vuho

možda pronađemo zajednički jezik

mrak nema zida

  
    KÔD ARGENTINA

     

    18. 8. 1888.

franjo buntić

u humcu

postaje fra didak

    podmornice

preskakanje polja

pečati

pečati

    28 svećeništava

mliječna revolucija

argentina i radićeva 1928.

    požari vat-ra

motorika ljudi

pečati

pečati

    franjo buntić didak

umire od srčane kapi

1922. na dan sv. blaža

    blaž slišković

haj-dug haj slišković

sliš-ko-zolja

bogovićeva sladoled

zolja émile zola

    28. 8. 2008.

kod radnika plinare f. b. (22)

nađen krivotvoren pasoš

pečati

pečati

  
    VIKEND U BOLNICI

     

    trebaju li kome štake

kako igrati nogomet na mjesecu

zašto se slijepo crijevo ne odreže kod rođenja

mrak nema zida

  
    KÔD ZLATNI ZUB

     

    promina

bijeli kamen koji raste

poskok i krleža

    lijevo i desno rudnici

dvostruka brazilska zmija

sikće i roni

    nestaje zlato

nestaje zubna oprema

podvodne rijeke

teku u suprotnom smjeru

    u dossieru napušteni rudnici

jedan čovjek – jedna planta

srdela se mrijesti

u zlatnoj žili krke

    lijevo i desno kodovi

nevidljiva vlada

postavljanje bakrene žice na mjesec

gundulić je dešifriran

ali krleža je jači od pentagona

    promina

bijeli kamen koji raste

u zrak u plavo nebo

    hoće li nam djeca sanjati marsovce

  
    CUPKO JE KRALJ

     

    zašto kamikaze nose kacige

bruno strg’o ruku

leo razvalio nožni palac

ivor razbio glavu

mali tomo strg’o ključnu kost

mrak nema zida

  
    LANENA KNJIGA

     

    vidiš li etruščana

koji si sada ti

koji plovi arnom i tiberom

s lanenom knjigom pod rukom

    zagrli ga

i tebe se tiče sutra

    vidiš li bolesnika

koji ispituje gene

koji vodi krade vodu

od izvora do ušća

    zagrli ga

i tebe se tiče sutra

    vidiš li prvo stoljeće

koje preletješe nevidljivi avioni

otvoren je kôd sveti ante

njega nitko ne može preskočiti

    zagrli ga

i tebe se tiče sutra

    mijenjaju se polja

epruveta marija antoaneta

norman iz islanda argonski laser

sve se mijenja

kôd ostaje isti

  
    ŽIVI GRAFITI

     

    otišlo rame pa-pa

mujo kreten – krknuo ga auto

marija – prolila si vruće mlijeko na trbuh

matija – posjeko potkoljenicu do kosti

dođoh radi kičme (nije smiješno)

mrak nema zida

  
    KUĆA

     

    zid ne zaboravlja

on samo šuti

udarci strah i toplina

imena tajne i psovke

borave u njemu

  
    SVETAC PJEVA MAČKU

  
    ZIDAR

     

    juriša iz slijepe pjege

u kojoj su usnuli

krvavi stijeg more

sprud na kojemu se

brijeg razmotao

u nizozemsku

i zaplakao

    zidar uporno juriša

na svijetlu stijenku jutra

po pločniku pada žbuka

raste armirana afrika

crni se zidareva ruka

i plače

    žbuka se lijepi za tijelo

lijena masa tustoga tijesta

freska je koja se trese

između bijesa i jeze

freska je koja plovi

bez imena i adrese

i plače

    sivi veo koji te dira

koji te tako nježno dira

koji te vjerno prati

ljepljiv je vreo

i sveprisutan

  
    ŽABA S KRAVATOM

     

    stepa nadire sa svih strana

oprostite kaže

ja sam umjetnik

slikam kopački rit

žabu s kravatom

hrvata s bradom

crnu rodu žličarku

čaplju dangubu

    opraštam kažeš

umjetnost je rijetka ptica

umjetnost je žensko

laž ljubav bol

zvijezda od vatre

skuplja je od krumpira

umjetnost je temelj svijeta

uvijek politična

uvijek mrtva

vječna kao dah

    močvara raste

njemu zarobljava tijelo

tebi misao

obad

obojici

siše

krv

  
    UŽARENA ZRAKA

     

    na licima putnika uskličnik

golemi uspravni uskličnik

    vidio sam ga na kolodvorima

u lyonu i amsterdamu

na tramvajskim stanicama

stanicama epitela

matičnim stanicama

    naglo se izvije iz blatnosive lokve

pa zarije u svjetlost podneva

užarena se zraka vrpolji otima

ali ne može ni lijevo ni desno

    uskličnik je vidio mlin

ušao u crtu i točku

korak po korak

    nepomično i sivo

halapljivo

  
    KIŠA

     

    kad do visoke

kad do krošnje narasteš

kiša ti se prelije

iz očiju u riječ

    pa razgovaramo

natapamo polja

    brave brave

dobro zaključane brave

sanjaju klokot potoka

    vuneni osmijeh oblaka

škripi miče se

hvata ritam rečenice

    onda se stabla raznježe

svjetlost sjedne na granu

dragulji bljesnu s lišća

pjevaju slave ključ

    ulaziš u šumu gradiš kuću

otključavaš je

otvaraš prozore

    tko te obukao u tu šumu

pitam a ti šutiš

kiša ti naseljava pogled

  
    NEPCE

     

    iz čista mira

kažeš mislimo

pa još

dakle znamo

    a kaplja vina

klizi ti niz nepce

    tko sve stanuje

u tom razigranom mi

sokrat i ksantipa

ili kaplja ti i ja

  
    ZRCALO

     

    lice koje sanja mjesec

malo podsjeća na janje

malo na noćnog vuka

kad kreneš prema njemu

miluje te izmaglica

kad mu okreneš leđa

plamen lizne kralješnicu

lice koje sanja mjesec

  
    SIVO

     

    stišao se plavi plamen

siva sjena grli balon

koji će se rasprsnuti

    u meni se sudaraju obale

u meni se dijeli more

sivi balon prekriva sjenu

koja će me progutati

    sve što kažeš sve što prešutiš

upotrijebit ću protiv sebe

siva sjena ljubi sivi balon

koji će odletjeti u eter

  
    DVA KORAKA DO OBLAKA

     

    svetac pjeva mačku

kristalna munja glasa

reže dim

probija strop

pa

dva koraka do oblaka

stane i traje

    pada kiša

svetac pjeva mačku

pada snijeg

svetac pjeva mačku

izlazi sunce

svetac pjeva mačku

    kartaši se smanjuju

iskaču psovke k’o kraste

naručuju smijeh za šankom

a svečev glas raste

    mijenjaju se godišnja doba

svetac pjeva mačku

mijenjaju se države

svetac pjeva mačku

hajduk živi vječno

svetac pjeva mačku

    njegov jarkocrveni bas

obojio je čitav grad

pločnike ptice i nebo

travu drveće i prolaznike

    kamo god kreneš

svečeva mačka

titra u zraku

svi te poznaju

  
    TIHO TIŠE

     

    – ako se bolje razmisli

stvarnost ne postoji

kaže tiho

pa se k meni penje

– o dobro jutro

ako se bolje razmisli

ne postoji rečenica

stvarnost ne postoji

kažem tiho pa opet tiše

ponovim mu pozdrav

– uostalom pogledaj sebe

jesi li kad miruješ

ili kad se pjeniš

kada šutiš

ili kad ponavljaš

stvarnost ne postoji

grleći je oko vrata

  
    VRH ZIDA

     

    vrh zida koji gledam

ulazi mi u pogled

vrh zida kojemu prilazim

korača sa mnom

vrh zida koji rušim

ostaje mi u ruci

vrh zida koji bacam

leti sa mnom

kao stoglavi zmaj

u nebo

u more

u zid

  
    ABC

ZDRAVO ZIDOVI

  
    KNJIGA-VUK

     

    knjiga-vuk ima korak

korak težak sedam stoljeća

korak ima knjiga-vuk

    knjiga-vuk kaže sedam

sedam puta hugo

sedam puta quasimodo

sedam kaže knjiga-vuk

    parišku katedralu

slika knjiga-vuk

razlijevaju se stupovi

rozete i crvena boja

    ispred katedrale ikebana

sonny bomboni

lepeze coca-cola

knjiga-vuk otvara korice

njuši zid knjiga-vuk

    francuzi nijemci oprez

vraća se knjiga-vuk

rusi švedi turci oprez

knjiga-vuk vidi sve

    knjiga-vuk drži kist

vitak crven čist

knjiga-vuk je crveni lûk

duga kojom si nebo kaže

ti si nebo

a ja druga

  
    Z

     

    
      trebalo bi srušiti zidove
    

    asocijativnom brezom crnom

čokoladom ćurlikom dadaista

džepnom đulabijom eolskim

fićukom gordim hukom

    ili jabukama kruškama

limunom ljetnim malinama

nevidljivom nježnošću oštrim

plamenim rukama svilenim

    šašom tvojim uvojcima

varavim zrelim žutim

  
    D

     

    trava je topla

kao vatra

gori i grije

dok ne pozeleni

čitav kraj

  
    R

     

    atlas budi cara

čaplja ćuška dabra

džez đubri eklektika

francuza grize heraldika

    idiš jidiš k i š

labuda ljušti miš

nada njihalo opsesija

pješčanik režira secesija

    šešir traži ulicu

valcer zlatnu žicu

  
    A

     

    zdravo dubravo

zašto su ti ruke pune asfalta

zar kost na kost se slaže

tako da ne možeš nježnije

tako da ne možeš blaže

zavrtjeti se kazati

drž’ se

u meni ključa

uskoro će tuča

asfalt mi curi kroz prste

koga dotakne – pločnik

  
    V

     

    afričko breme citata

čeka ćelava debata

džungla đakovačka ergela

fuša grupica hotela

    irvas jelen kit

lavić ljuskaš mit

nilski njače osel

preko reda spašen

    šator togo uganda

vježba zluradi žandar

  
    O

     

    izborio se boro

za gemišt i salatu

za kašinu i šalatu

pa pjeva i pjeva

čulo bi ga gluho uho

  
    Z

     

    akademik briše cvikere

čađavu ćirinu dramu

džin đora epohu

faraon grli hranu

    igla jede kožu

lav ljuti mrava

nojevo nježno oko

pomiče rajska sprava

    šušti trava uburafa

vuka zove žirafa

  
    I

     

    ruži se žuri

ruža je luka

u koju pristaju

brodovi bez mirisa

hladni brodovi

puni vjetra

i uzdaha

  
    D

     

    anita budi cvjetka

čedu ćuška danka

džemila đermi emila

franju grdi hanka

    ivana juri krstu

lav ljubi masku

natko njače oblače

priča ruža skasku

    šiba truba uže

venem zarad žuže

  
    O

     

    orao i pčela

poorao čelo

poorao misao

ona letjela

a on pisao

  
    V

     

    ako balota cika

čokot će dati

džajić đuro erika

fala gospodo hrvati

    igra janje kolo

loza ljulja misli

na njezinoj obrvi

prominci ribare stisli

    škrapi teku ure

vrtače zogu žure

  
    I

     

    žuto i žuto

kad prohoda stih

suncokret govori

žuto i žuto

